b'\n_START_ARTICLE_\nCeli\xc4\x8dni ciklus\n_START_PARAGRAPH_\nCeli\xc4\x8dni ciklus (celi\xc4\x8dni cikel) je zaporedje dogodkov v celici, ki vodijo v njeno delitev; mati\xc4\x8dna celica se razdeli v dve h\xc4\x8derinski. Pri evkariontih celicah (ki imajo jedro) lahko cikel razdelimo na mitozo in interfazo. Med interfazo celica raste, shranjuje hranilne snovi, tekom mitoze pa se celica dejansko razdeli v dve celici. Prokariontske celice, ki nimajo jedra, se delijo s cepitvijo in pri njih celi\xc4\x8dni cikel ni tako zapleten.\n_START_SECTION_\nFaza G1\n_START_PARAGRAPH_\nFaza G\xe2\x82\x81 je faza, ki sledi mitozi oziroma v kateri se celica pripravlja na podvajanje DNK. Celica za\xc4\x8dne ponovno rasti (rast se tekom mitoze ustavi), celi\xc4\x8dne sestavine se izpopolnjujejo. Za pripravo na podvajanje DNK se tvorijo sporo\xc4\x8dilna RNK za histone in encimi, ki sodelujejo pri podvajanju DNK (DNK-polimeraze in ligaze). Centriole se razdelijo. V celici poraste koncentracija nukleozidov. Ta faza poteka v povpre\xc4\x8dju 3 ure. Kromosomi se nahajajo v obliki kromatina.\n_START_SECTION_\nFaza S\n_START_PARAGRAPH_\nFaza S je faza sinteze DNK, tvorijo se histoni. Po fazi S sestoji kromosom iz dveh kromatid. Ta faza traja okoli 7 ur.\n_START_SECTION_\nFaza G2\n_START_PARAGRAPH_\nFaza G\xe2\x82\x82 sledi fazi sinteze in je zadnja faza pred mitozo. Celica se dokon\xc4\x8dno pripravi na delitev. V tkivu se celice sprostijo celi\xc4\x8dnih stikov s sosednjimi celicami, se zaokro\xc5\xbeijo in zaradi privzema vode pove\xc4\x8dajo. Pospe\xc5\xa1eno se sintetizirajo beljakovine, specifi\xc4\x8dne za celi\xc4\x8dno delitev, in RNK. Povpre\xc4\x8dno traja 3 do 4 ure.'